Το **Δίκτυο Ναυτιλιακών Βιβλιοθηκών (ΔΙ.ΝΑΥ.ΒΙ)** (Αγγλικά MarLiNet) είναι ένα νέο θεματικό δίκτυο βιβλιοθηκών στην Ελλάδα, το οποίο περιλαμβάνει (2019) την πλειονότητα των οργανωμένων ναυτιλιακών συλλογών ανάμεσα σε ειδικές ή/και Πανεπιστημιακές Βιβλιοθήκες.

Σκοπός
------

Αποστολή του δικτύου αποτελεί η συμβολή στην ανάπτυξη δράσεων και υπηρεσιών που έχουν σκοπό τη συγκέντρωση του ναυτιλιακού πλούτου βιβλιογραφικών και σχετικών τεκμηρίων της χώρας μας, όπως επίσης και η προβολή και η διάδοση του. Η ιδέα της συνεργασίας μεταξύ βιβλιοθηκών που διαθέτουν συλλογές οι οποίες αφορούν τη ναυτιλία, τις ναυτικές επιστήμες και γενικότερα τις θαλάσσιες μεταφορές ικανοποιεί το κοινό όραμα της βελτίωσης των υπηρεσιών τους προς τους ειδικούς ερευνητές και ερευνήτριες και τους γενικούς αναγνώστες (χρήστες) και αναγνώστριες.

Οι κύριοι στόχοι είναι:

1. Διεύρυνση της διαθεσιμότητας των τίτλων στους χρήστες
2. Εξοικονόμηση πόρων μέσω μιας ορθολογικής στρατηγικής νέων προσκτήσεων
3. Αύξηση της αναγνωσιμότητας των ναυτιλιακών τους συλλογών και μεγιστοποίηση της προβολής τους ως σημαντικών συλλογών σε σύγχρονα θέματα θαλάσσιων μεταφορών όπως και ναυτικής και ναυτιλιακής ιστορίας, ένα βήμα που έχει ήδη ληφθεί μέσω του τρέχοντος σχεδιασμού της κοινής ιστοσελίδας Ελληνικά και Αγγλικά http://marlinet.aegean.gr/el
4. Η διαρκής ενημέρωση στις καλύτερες δυνατές πρακτικές σε θέματα συνεργειών και κοινοπραξιών με εξειδίκευση στον ναυτιλιακό τομέα
5. Η συνεχής εκπαίδευση των μελών του δικτύου στην ναυτιλιακή και ναυτική βιβλιογραφία.

Μέλη
----

Η ιδέα του Δικτύου γεννήθηκε πριν από μια δεκαετία περίπου, με την αρχική συνεργασία τριών βιβλιοθηκών με σημαντικές ναυτιλιακές συλλογές, συγκεκριμένα της Βιβλιοθήκης του Ιδρύματος Ευγενίδου, της Βιβλιοθήκης του Ιδρύματος Αικατερίνης Λασκαρίδη και της Βιβλιοθήκης του Πανεπιστημίου Αιγαίου. Εποικοδομητικές συζητήσεις και το ενδιαφέρον των τριών αυτών θεσμικών οργάνων για συνεργασία οδήγησαν σε ένα πρώτο Μνημόνιο Συνεργασίας στο οποίο δηλωνόταν η πρόθεση επέκτασής του με την προσθήκη και άλλων Ιδρυμάτων και Βιβλιοθηκών συναφούς ναυτιλιακού περιεχομένου. 

Σήμερα τα μέλη του ΔΙ.ΝΑΥ.ΒΙ. είναι οι ακόλουθες βιβλιοθήκες

1. *Ιδρύματος Αικατερίνης Λασκαρίδη,*1
2. *Ιδρύματος Ευγενίδου,*2
3. *Ναυτικού Μουσείου Ελλάδος,*3
4. *Σχολής Ναυτικών Δοκίμων,*4
5. *Εθνικού Μετσόβιου Πολυτεχνείου,*5
6. *Πανεπιστήμιου Πειραιά,*6
7. *Πανεπιστήμιου Αιγαίου*7*,*
8. *Υπηρεσίας Ιστορίας Ναυτικού* 8

Λειτουργία
----------

Οι βιβλιοθήκες – μέλη του ΔΙ.ΝΑΥ.ΒΙ οι οποίες διαθέτουν σημαντικές ναυτιλιακές συλλογές, μοιράζονται το κοινό όραμα της βελτίωσης των υπηρεσιών τους και των συλλογών τους μέσω της ανάκτησης και της κοινής χρήσης δεδομένων προς τους ερευνητικό και γενικό αναγνωστικό κοινό τους. Για τον σκοπό αυτό πραγματοποιούνται πλέον τακτικά μηνιαίες συναντήσεις μέσω εκπροσώπων τους, για τον συντονισμό των δράσεων του Δικτύου. Επιπρόσθετα έχει προβλεφθεί η είσοδος νέου μέλους εφόσον διαθέτει τη βασική προϋπόθεση που είναι ο κοινός θεματικός άξονας στον τομέα της ναυτιλίας και ο οποίος αποτελεί τον συνδετικό κρίκο μεταξύ των συμμετεχόντων μελών. 

Το ΔΙ.ΝΑΥ.ΒΙ. λειτουργεί σε εθελοντική βάση. Τα μέλη έχουν συμφωνήσει στους κανόνες συνεργασίας, στις υποχρεώσεις και στα καθήκοντα εκάστου.

Οι αρχές που διέπουν το δίκτυο είναι η αλληλοϋποστήριξη, ο διαδανεισμός υλικού και η συμπληρωματικότητα στη συμβολή εκάστου στον θεματικό τομέα του δικτύου.

Οι δράσεις του προσανατολίζονται στα εξής:

1. Συμμετοχή:
	* σε ελληνικά και διεθνή συνέδρια προβάλλοντας τις πρωτοβουλίες και τις συνέργειες του Δικτύου,
	* σε συνέργειες,
2. Διοργάνωση εκπαιδευτικών προγραμμάτων,
3. Ανάπτυξη εργαλείων χρήσιμων στην ναυτιλιακή τεκμηρίωση,
4. Διαδανεισμός έντυπου υλικού,
5. Σχεδιασμός και κατασκευή κοινής δίγλωσσης ιστοσελίδας
6. Καταγραφή των θεματικών πεδίων που καλύπτουν οι βιβλιοθήκες –μέλη, για την υλοποίηση στρατηγικής συμπληρωματικής συλλογής.

Παραπομπές
----------

1. ↑  «Home Maritime Libraries Network». *marlinet.aegean.gr*. Ανακτήθηκε στις 23 Δεκεμβρίου 2021.
2. ↑  «Κύριοι Στόχοι | Δίκτυο Ναυτιλιακών Βιβλιοθηκών». *marlinet.aegean.gr*. Ανακτήθηκε στις 23 Δεκεμβρίου 2021.
3. ↑  «Μέλη | Δίκτυο Ναυτιλιακών Βιβλιοθηκών». *marlinet.aegean.gr*. Ανακτήθηκε στις 23 Δεκεμβρίου 2021.
4. ↑  «Δράσεις | Δίκτυο Ναυτιλιακών Βιβλιοθηκών». *marlinet.aegean.gr*. Ανακτήθηκε στις 23 Δεκεμβρίου 2021.